13-årige Sarah Sørensen fik solgt perplader i stride strømme i Knæk Cancer-ugen og endte med at kunne donere en stor sum penge.

Da det store Knæk Cancer indsamlingsshow lørdag aften kunne annoncere det indsamlede beløb, var de 10.361 kroner doneret af 13-årige Sarah Sørensen fra Støvring. Sarah har solgt perleplader og folk fra hele landet har købt dem. Det blev til små 300 perleplader eller cirka 49.000 perler. - Sarah har lavet perleplader hele tiden, men fik god hjælp af farmor Conny, når hun var i skole, siger den stolte far, Henrik Sørensen til tv2nord.dk. Selvom Sarah ikke fik en kendt i røret, men måtte nøjes med Dorte fra Rema 1000, da hun ringede ind til showet, får det ikke lov at overskygge Sarahs indsats for at samle penge ind. - Hun har virkelig gjort det flot og selvom hun har fået meget omtale, har hun bare holdt begge ben på jorden og taget det stille og roligt, siger Henrik Sørensen. Om den også står på perleplader næste år, er det for tidligt at sige endu. - Jeg tror Sarah holder en lille pause med perleplader, siger Henrik Sørensen.